[{"text_idx": "#000005", "text": "Cais newydd ar gyfer 84 o dai ger yr Wyddgrug"}, {"text_idx": "#000006", "text": "Roedd cynlluniau blaenorol wedi eu gwrthod oherwydd pryderon am ddiffyg gofod agored a thraffig"}, {"text_idx": "#000007", "text": "Mae datblygwyr wedi cyflwyno cynlluniau newydd sbon ar gyfer adeiladu 84 ty\u0302 mewn pentref yn Sir y Fflint."}, {"text_idx": "#000008", "text": "Fe gafodd y cynlluniau blaenorol gan Stewart Milne Homes i adeiladu 92 o dai ym Mhentre Cythraul, ger Yr Wyddgrug, eu gwrthod oherwydd pryderon dros ddiffyg gofod agored ac effaith a fyddai wedi cael ar fywyd gwyllt."}, {"text_idx": "#000009", "text": "Ymysg y pryderon eraill i bobol leol yngly\u0302n a\u0302\u2019r cynlluniau hyn oedd yr effaith bosib yn sgil twf poblogaeth, yn cynnwys mwy o draffig a risg uwch o lifogydd."}, {"text_idx": "#000010", "text": "Ychwanegodd yr Arolygaeth Gynllunio, a oedd wedi derbyn ape\u0302l gan yr ymgeiswyr, bod y cynllun wedi methu a\u0302 darparu llwybr diogel i blant gyrraedd yr ysgol leol."}, {"text_idx": "#000011", "text": "Roedd 184 o lythyrau wedi eu gyrru yn gwrthwynebu\u2019r cynlluniau arfaethedig oddi ar Ffordd New Brighton."}, {"text_idx": "#000012", "text": "Er hynny, mae\u2019r cwmni tai, sy\u2019n un o adeiladwyr tai annibynnol mwyaf y Deyrnas Unedig, wedi cyflwyno cynlluniau newydd ar gyfer llai o dai."}, {"text_idx": "#000014", "text": "Roedd datganiad cynllunio\u2019r cais newydd gan Stewart Milne Homes yn honni eu bod wedi ystyried y pryderon yn llawn."}, {"text_idx": "#000016", "text": "\u201cI fynd i\u2019r afael a\u0302 hyn, mae\u2019r cynllun diwygiedig wedi lleihau nifer cyffredinol y cartrefi sy\u2019n cael eu cynnig."}, {"text_idx": "#000017", "text": "\u201cMae hyn yn darparu llawer mwy o fannau agored nag sy\u2019n ofynnol yn o\u0302l polisi."}, {"text_idx": "#000020", "text": "Maint y cynlluniau ger Yr Wyddgrug"}, {"text_idx": "#000021", "text": "Dywedodd y cwmni hefyd y byddai\u2019r datblygiad yn gwella diogelwch ffyrdd, gan gynnwys croesfan i gerddwyr, a chodi lloriau\u2019r tai newydd i sicrhau bod dw\u0302r ddim yn gorlifo."}, {"text_idx": "#000022", "text": "Fe wnaethon nhw hefyd sicrhau y byddai 30 y cant o\u2019r tai yn rhai fforddiadwy ac ar gyfer teuluoedd neu brynwyr tro cyntaf."}, {"text_idx": "#000023", "text": "Bydd Cyngor Sir y Fflint yn gwneud penderfyniad ar y cais newydd maes o law."}]